Document ID: 32005D0416

32005D0416
L 147/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 19 май 2005 година
за приемане на решения на Общността за внос на някои химични вещества в изпълнение на Регламент (ЕО) № 304/2003 на Европейския парламент и на Съвета и за изменение на Решения 2000/657/ЕО, 2001/852/ЕО и 2003/508/ЕО
(текст от значение за ЕИП)
(2005/416/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 304/2003 на Европейския парламент и на Съвета от 28 януари 2003 г. относно износа и вноса на опасни химични вещества (1), и по-специално член 12, параграф 1 от него,
след съгласуване с комитета, създаден по силата на член 29 от Директива 67/548/ЕИО на Съвета от 27 юни 1967 г. за сближаването на законовите, подзаконовите и административните разпоредби относно класификацията, опаковането и етикетирането на опасни вещества (2),
като има предвид, че:
(1)
По силата на Регламент (ЕО) № 304/2003 Комисията следва да взема решения от името на Общността дали да разреши или не внос в Общността на всяко химично вещество, към което се прилага процедурата за предварително обосновано съгласие (ПОС).
(2)
На Програмата на Обединените нации за околна среда (ЮНЕП) и на Организацията по прехрана и земеделие (ФАО) е възложено да изпълняват функциите на Секретариат за осъществяването на процедурата, създадена с Ротердамската конвенция във връзка с предварителното обосновано съгласие (ПОС) при международната търговия с определени вредни химични вещества и пестициди, одобрена от Общността с Решение 2003/106/ЕО на Съвета от 19 декември 2002 г. относно одобряването от страна на Европейската общност на Ротердамската конвенция относно процедурата за предварително обосновано съгласие при международната търговия с определени вредни химични вещества и пестициди (3).
(3)
Комисията, в качеството си на общ определен орган, е длъжна да изпраща решенията относно химичните вещества до Секретариата на процедурата за ПОС от името на Общността и нейните държави-членки.
(4)
Необходимо е да бъдат изменени предишните решения за внос по отношение на химичните вещества алдрин, хлордан, хлордимеформ, ДДТ, диелдрин, динозеб и неговите соли и естери, EDB (1,2-дибромоетан), етилен оксид, флуороацетамид, HCH (хексахлороциклохексан) (смесени изомери), хептахлор, хексахлорбензен, линдан, метамидофос, пентахлорфенол и неговите соли и естери, полихлорирани бифенили (ПХБ), полихлорирани терфенили (ПХТ) и токсафен с цел да бъде отразено разширяването на Общността на 1 май 2004 г., както и да бъдат взети предвид нормативните изменения в Общността след приемането на тези решения.
(5)
Химичните вещества алдрин, хлордан, хлордимеформ, ДДТ, диелдрин, динозеб и неговите соли и естери, EDB (1,2-dibromoethane), флуороацетамид, HCH (хексахлороциклохексан) (смесени изомери), хептахлор, полихлорирани бифенили (ПХБ) и полихлорирани терфенили (ПХТ) са били предмет на решения на Общността за внос, които са били първоначално публикувани в циркулярно писмо V по ПОС, отразяващ ситуацията към 30 юни 1995 г.
(6)
Химичните вещества алдрин, хлордан, ДДТ, диелдрин, HCH (хексахлороциклохексан) (смесени изомери), хептахлор, които всички са били включени в процедурата за ПОС като пестициди, и полихлорираните бифенили (ПХБ), включени в процедурата за ПОС като промишлени химични вещества, са били забранени или строго ограничени (забранени освен някои конкретни изключения) с Регламент (ЕО) № 850/2004 на Европейския парламент и на Съвета от 29 април 2004 г. относно устойчивите органични замърсители и за изменение на Директива 79/117/ЕИО (4).
(7)
Химичните вещества EDB (1,2-дибромоетан) и динозеб и неговите соли и естери са предмет на Директива 79/117/ЕИО на Съвета от 21 декември 1978 г. за забрана на пускането на пазара и използването на продукти за растителна защита, съдържащи някои активни химични вещества (5). В допълнение към това нито едно от химичните вещества не е било идентифицирано или нотифицирано по Програмата на Общността за преразглеждане на оценката на съществуващите химични вещества по Директива 98/8/ЕО на Европейския парламент и на Съвета от 16 февруари 1998 г. относно пускането на биоцидни продукти на пазара (6). В съответствие с Регламент (ЕО) № 2032/2003 на Комисията от 4 ноември 2003 г. относно втората фаза на десетгодишната програма по член 16, параграф 2 от Директива 98/8/ЕО на Европейския парламент и на Съвета относно пускането на биоцидни продукти на пазара и за изменение на Регламент (ЕО) № 1896/2000 (7), тези химични вещества не са разрешени за такава употреба.
(8)
Флуороацетамидът попада в обхвата на Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (8). По силата на Решение 2004/129/ЕО на Комисията от 30 януари 2004 г. относно невключването на определени активни вещества в приложение I към Директива 91/414/ЕИО на Съвета и отнемането на разрешения за продукти за растителна защита, съдържащи тези вещества (9), флуороацетоамидът е изключен от приложение I към Директива 91/414/ЕИО и разрешенията за продуктите за растителна защита, които го съдържат, трябваше да бъдат оттеглени до 31 март 2004 г. В допълнение към това химичното вещество е идентифицирано, но не е нотифицирано по Програмата на Общността за преразглеждане на оценката на съществуващите химични вещества по Директива 98/8/ЕО. Съответно държавите-членки могат да позволят неговото използване най-късно до 1 септември 2006 г. в съответствие с техните национални законодателства.
(9)
Хлордимеформът е включен в процедурата за ПОС като пестицид. Той обаче не е включен в Програмата на Общността за оценка на съществуващите активни химични вещества в рамките на Директива 91/414/ЕИО. По такъв начин той е изключен от приложение I към посочената директива. В допълнение към това химичното вещество не е идентифицирано или нотифицирано по Програмата на Общността за преразглеждане на съществуващите химични вещества по Директива 98/8/ЕО. По такъв начин то не е позволено за използване като продукт за растителна защита или биоцид.
(10)
Следователно предишните решения за внос, публикувани в циркулярно писмо V по ПОС, за химичните вещества алдрин, хлордан, хлордимеформ, ДДТ, диелдрин, динозеб и неговите соли и естери, EDB (1,2-дибромоетан), флуороацетамид, HCH (хексахлороциклохексан) (смесени изомери), хептахлор и полихлорирани бифенили (ПХБ) следва да бъдат заменени.
(11)
Полихлорираните терфенили (ПХТ), които са включени в процедурата за ПОС като промишлено химично вещество, са предмет на строги ограничения в Общността по силата на Директива 76/769/ЕИО на Съвета от 27 юли 1976 г. за сближаване на законовите, подзаконовите и административните разпоредби на държавите-членки относно ограниченията за пускането на пазара и употребата на някои опасни вещества и препарати (10). Предишното решение за внос следва да бъде изменено, за да отрази положението във всички 25 държави-членки.
(12)
Химичните вещества хексахлорбензен, пентахлорфенол и неговите соли и естери и токсафен, които са включени в процедурата за ПОС като пестициди, и метамидофос, някои формулации на който са включени в процедурата по ПОС като особено опасни пестицидни формулации, които са предмет на отговорите за внос, включени в Решение 2000/657/ЕО на Комисията от 16 октомври 2000 г. за приемане на решения на внос на Общността за някои химични вещества в изпълнение на Регламент (ЕИО) № 2455/92 на Съвета относно износа и вноса на някои опасни химични вещества (11).
(13)
С Регламент (ЕО) № 2076/2002 на Комисията от 20 ноември 2000 г. относно продължаване срока, посочен в член 8, параграф 2 от Директива 91/414/ЕИО на Съвета и относно невключването на някои активни вещества в приложение I към посочената директива, както и за оттеглянето на разрешения за продукти за растителна защита, съдържащи тези вещества (12), пентахлорфенолът е изключен от приложение I към Директива 91/414/ЕИО и разрешенията за продуктите за растителна защита, съдържащи химичното вещество, е трябвало да бъдат оттеглени до 25 юли 2003 г. Химичното вещество е идентифицирано, но не е нотифицирано по Програмата на Общността за преглед на оценките на съществуващите химични вещества по Директива 98/8/ЕО. Съответно, химичното вещество може да бъде временно разрешено за такава употреба, при положение че тя е съобразена с Директива 76/769/ЕИО.
(14)
Хексахлорбензенът и токсафенът са забранени с Регламент (ЕО) № 850/2004.
(15)
Метамидофосът е включен в Програмата за оценка на съществуващите химични вещества в рамките на Директива 91/414/ЕИО. Тази директива предвижда преходен период, през който на държавите-членки е разрешено да вземат национални решения относно химичните вещества и продуктите, попадащи в обхвата ѝ, до вземането на решение на Общността. Химичното вещество не е идентифицирано или нотифицирано по Програмата на Общността за преглед на оценката на съществуващите химични вещества по Директива 98/8/ЕО. В съответствие с Регламент (ЕО) № 2032/2003 химичното вещество не е разрешено за такава употреба.
(16)
Следователно отговорите за внос за хексахлорбензен, метамидофос, пентахлорфенол и неговите соли и естери и токсафен, съдържащи се в Решение 2000/657/ЕО, следва да бъдат заменени.
(17)
Линданът, който е включен в процедурата за ПОС като пестицид, е предмет на отговор за внос, постановен с Решение 2001/852/ЕО на Комисията от 19 ноември 2001 г. за приемане на решения на внос на Общността в изпълнение на Регламент (ЕИО) № 2455/92 на Съвета относно износа и вноса на някои опасни химични вещества и за изменение на Решение 2000/657/ЕО (13). Химичното вещество е строго ограничено (забранено освен някои конкретни изключения) по силата на Регламент (ЕО) № 850/2004. Съответно отговорът за внос, постановен с Решение 2001/852/EC, следва да бъде заменен.
(18)
Химичното вещество етилен оксид се регламентира от Директива 79/117/ЕИО. Независимо от това химичното вещество е нотифицирано по Програмата на Общността за оценка на съществуващите химични вещества по Директива 98/8/ЕО, която предвижда преходен период, през който държавите-членки могат, преди вземане на решение на Общността, да разрешават пускането му на пазара за целите на биоцидна употреба в съответствие със своето национално законодателство. Това е отразено в решението за внос, съдържащо се в Решение 2003/508/ЕО. Отговорът за внос, постановен с посоченото решение, следва да бъде заменен с цел отразяване положението във всички 25 държави-членки.
(19)
Следователно решенията за внос от 1995 г., публикувани в циркулярно писмо V по ПОС и Решения 2000/657/ЕО, 2001/852/ЕО и 2003/508/ЕО следва да бъдат съответно изменени,
РЕШИ:
Член 1
Решенията за внос на химичните вещества алдрин, хлордан, хлордимеформ, ДДТ, диелдрин, динозеб и неговите соли и естери, EDB (1,2-дибромоетан), флуороацетамид, HCH (хексахлороциклохексан) (смесени изомери), хептахлор, ПХБ (полихлорирани бифенили) и ПХТ (полихлорирани терфенили), публикувани за първи път в циркулярно писмо V по ПОС, се заменят с решенията за внос, установени с формулярите за отговор на страна вносителка, оттук нататък „формулярите на отговор за внос“, съдържащи се в приложение I към настоящото решение.
Член 2
Решенията за внос на хексахлорбензен, пентахлорфенол и неговите соли и естери, токсафен и метамидофос, установени в приложението към Решение 2000/657/ЕО, се заменят с решенията за внос, установени с формулярите на отговор за внос, съдържащи се в приложение II към настоящото решение.
Член 3
Решението за внос на химичното вещество линдан (гама HCH), установено в приложението към Решение 2001/852/ЕО, се заменя с решението за внос, установено с формуляра за отговор за внос, съдържащо се в приложение III към настоящото решение.
Член 4
Решението за внос на химичното вещество етилен оксид, установено в приложение II към Решение 2003/508/ЕО, се заменя с решението за внос, установено с формуляра за отговор за внос, съдържащо се в приложение IV към настоящото решение.
Съставено в Брюксел на 19 май 2005 година.

Labels: 12
3
1
20